Nafarroako Parlamentuko Mahaiak, 2017ko apirilaren 10ean egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintzarako ekimena erabiliz, Nafarroako Gobernuak, 2017ko apirilaren 5ean hartutako erabakiaren bidez, honako foru lege proiektu hau igorri dio Nafarroako Parlamentuari: “Foru Lege proiektua, ekainaren 2ko 4/2008 Legegintzako Foru Dekretuaren bidez onetsitako Pertsona Fisikoen Errentaren gaineko Zergari buruzko Foru Legearen testu bategina hein batean aldatzen duena”.

Hori horrela, Legebiltzarreko Erregelamenduko 158. artikuluan ezarritakoarekin bat, Eledunen Batzarrari entzun ondoren, hona ERABAKIA:

1. Aipatu Foru Lege proiektuaren izapidetzea zuzenekoa eta irakurketa bakarrekoa izateari buruzko erabakia Osoko Bilkuraren esku jartzea.

2. Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

3. Aipaturiko proiektua Nafarroako Parlamentuko Aldizkari Ofizialean argitara dadin agintzea.

Iruñean, 2017ko apirilaren 10ean

Lehendakaria: Ainhoa Aznárez Igarza

Foru Lege proiektua, ekainaren 2ko 4/2008 Legegintzako Foru Dekretuaren bidez onetsitako Pertsona Fisikoen Errentaren gaineko Zergari buruzko Foru Legearen testu bategina hein batean aldatzen duena

ZIOEN AZALPENA

I

Pertsona Fisikoen Errentaren gaineko Zergari buruzko Foru Legearen Testu Bategina hein batean aldatzeko foru lege honen bidez, errentak bermatzeko sistemak aurrerapauso handia eginen du Nafarroan babeserako ahalmena areagotzeari dagokionez, nabarmen hobetzen duelako pentsio apalenak jasotzen dituztenen errenta erabilgarria, eta aplikazio esparrua ere asko zabaltzen delako. Horrela, gaur arte alargun-pentsioei aplikatu zaien kenkari osagarrien sistema fiskala hobetzearekin batera, erretiro-pentsioetara zabalduko da sistema hori bera; halatan, pertsona horien errenta erabilgarria handitu eginen da, haien bizi-baldintzak hobetzen laguntzeko.

Alargun-pentsioengatiko kenkarien kasuan, beharrezkoa da arau aldaketa bat egitea, 2017ko lanbide arteko gutxieneko soldata (LGSa) finkatzen duen abenduaren 30eko 742/2016 Errege Dekretuaren bigarren xedapen iragankorrean xedatzen baita LGSaren zenbateko berriak ez diela eragiten estatukoak ez diren arauetan jasotako erreferentziei. Bidezkotzat jotzen da alargun-pentsioengatiko kenkari honen erreferentzia 2017ko LGSa adinako zenbatekoa izatea, 2016koa baino %8 handiagoa, beraz.

Erretiro-pentsioengatiko kenkaria ezartzeak igoera progresiboa ekarriko du, 2019an guztiz bat egin arte alargun-pentsioengatiko kenkariari aplikatzen zaizkion zenbatekoekin; 2017an, kenkariaren erreferentziako zenbatekoa 2016ko LGSa adinakoa izanen da, %2 gehituta; 2018koa, berriz, zenbateko hori gehi %3 izanen da, eta 2019an, azkenik, berdinduta geldituko dira, berriz ere %3 gehituta.

Neurri horiez gain, kenkarirako eskubidea zehazteko, subjektu pasiboaren eta bere familia unitatearen beste errenta batzuk ere kontatuko direla ezartzen da arauan, eta horrek, beraz, hobekuntza ekarriko du, bai birbanaketaren ondorioetarako bai ahalegin fiskala premia handiena duten gizataldeengana bideratzeari dagokionez.

Era berean, foru lege honekin bermatzen da etorkizunean pentsiodun guztien errenta erabilgarrien gutxieneko horien balioa urtero berrituko dela KPIarekin, halako moduan non pentsio apalenak jasotzen dituztenen erosahalmena mantenduko baita, LGSaren erreferentziaz harago joanda, izan ere, LGSa Espainiako Gobernuaren eta Gorte Nagusien erabaki politikoaren menpe dagoenez, ez du bermatzen prezioen bilakaerari erantzutea.

Kenkari fiskalak erretiro-pentsioak jasotzen dituzten guztiengana zabaltzea behin eta berriz adierazitako asmoa izan da, eta pentsiodun guztientzat sarrera duinak ziurtatzeko konpromisoa bete-betean onartzea dakar berarekin. Neurri fiskal horri esker, Nafarroako politika soziala koherenteagoa eta zuzenagoa izanen da, eta horrela behin betiko gaindituko da alargun-pentsioei emandako tratamendu kaltegarria, behar bezala inoiz justifikatu ez dena.

Pentsio hauen tratamendu fiskala babes sozialerako beste neurri batzuekin uztartzen da, hala nola errenta bermatuarekin edo kotizazio gabeko pentsioen bestelako tratamendu batekin; errentak bermatzeko sistema osoaren koherentzia hobetuko duen planteamendua osatzen da horrela, egoera bakoitzean sarrera duin eta egokiak bermatzeko helburuarekin.

II

Testuinguru horretan, foru legeak Pertsona Fisikoen Errentaren gaineko Zergari buruzko Foru Legearen Testu Bateginaren 68. artikulua aldatzen du; izenak adierazgarria izan nahi du: alargun-pentsioen eta kotizaziopeko erretiro-pentsioen ondoriozko kenkariei buruzkoa da. Alegia, kenkari horien erregulazio berriak, artikulu horretan jasotakoak, bi multzokoak hartzen ditu, batetik alargun-pentsioak (Gizarte Segurantzakoak, gutxienekoetarainoko osagarria dutenak eta ez dutenak, eta SOVIkoak), eta bestetik kotizaziopeko erretiro-pentsioak.

Artikuluak bi letra ditu. A) letrak alargun-pentsioengatiko kenkariak aurreikusten ditu eta lau atal ditu.

1. ataleko gaia gutxienekoetarainoko osagarriak jasotzeko eskubidea duten alargun-pentsioengatiko kenkaria da. Atal honetan, adierazgarriena da kenkaria aurrerantzean ez dela lotuta egonen lanbide arteko gutxieneko soldataren (LGSa) zenbatekoarekin, eta berritasun hau ezartzen dela: pentsioaren zenbatekoa 9.906,40 eurotik beherakoa denean, kenkari bat egiten ahalko da jasotako pentsioaren zenbatekoaren (Gizarte Segurantzaren Lege Orokorraren Testu Bateginaren 60. artikuluan araututako amatasuneko osagarria barne, kasua bada) eta 9.906,40 euroko zenbateko horren arteko alde negatiboa adinakoa.

2. eta 3. ataletako gaiak, hurrenez hurren, hauek dira: gutxienekoetarainoko osagarriak jasotzeko eskubiderik ez duten alargun-pentsioengatiko kenkariak, eta Zahartzaroko eta Baliaezintasuneko Nahitaezko Aseguruko (SOVI) alargun-pentsioengatiko kenkaria.

Bi aldaketa egiten dira. Bata lehen aipatutakoa da, alegia, lanbide arteko gutxieneko soldatarekin (LGSa) ez dela lotuta egonen, eta kenkariaren zenbatekoaren erreferentzia 9.906,40 euroko zenbatekoa izanen dela; bestea, berriz, errenta eta ondare muga bat ezartzen dela kenkariaz baliatzeko. Horrela, xedatzen da kenkari horiek egiteko beharrezkoa izanen dela subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, alargun-pentsioa eta dagokion kenkaria gehituta. Beste zehaztapen bat dago, alegia, aipatutako errenten batura muga horretatik gora baldin badago, gehiegizko kopurua kenkariaren zenbatekoari kenduko zaiola, kenkaria baliogabetzeraino ere, kasua bada.

Orobat adierazten da, subjektu pasiboa familia unitate bateko kide denean, kenkaria egiteko beharrezkoa izanen dela familia unitate horretako kiderik bat ere beharturik ez egotea ondarearen gaineko zergaren aitorpena aurkeztera, eta, gainera, errenta muga 19.812,80 eurokoa izanen da, familia unitate osoa hartuta, eta kenkariari dagokiona kenduko zaio familia unitateko kide ez diren subjektu pasiboen kasuan ezarritako moduan.

Azkenik, xedatzen da errenta muga zehazterakoan ez direla sartuko pobrezia energetikoa edo etxebizitzaren galera saihesteko laguntza publikoak, ahulezia ekonomiko handiko etxeetan edo bazterketa sozialaren arriskua dutenetan jasotzen direnak.

Letra honen 4. atalean alargun-pentsioengatiko kenkariei aplikatu beharreko arau orokorrak jasotzen dira, eta merezi du nabarmentzea hiru kenkariak bateraezinak izanen direla Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legean araututako errenta bermatuaren prestazioa jasotzearekin, baina errenta bermatuaren prestazioa zergaldi osoan jaso ez bada, kenkari fiskalak prestazioa jaso ez den egunen kopuruaren proportzioan kalkulatuko dira.

Osagarri gisa, zehazten da kenkariaren eta errenta mugaren kalkulurako kontuan hartu beharreko kopuruak aurreko urtean izandako Kontsumoko Prezioen Indizeari (KPIa) jarraikiz eguneratuko direla.

68. artikuluko B) letran, kotizaziopeko erretiro-pentsioengatiko hiru kenkari berriak arautzen dira: gutxienekoetarainoko osagarriak jasotzeko eskubidea duten erretiro-pentsioengatiko kenkariak, gutxienekoetarainoko osagarriak jasotzeko eskubidea ez duten erretiro-pentsioengatiko kenkariak, eta zahartzaroko eta baliaezintasuneko nahitaezko aseguruko (SOVI) zahartzaroko pentsioengatiko kenkariak.

Hiru kasuetan, 2017an kenkari fiskala kalkulatzeko, jasotako pentsioaren zenbatekoaren (Gizarte Segurantzaren Lege Orokorraren testu bategineko 60. artikuluan araututako amatasuneko osagarria barne, kasua bada) eta 9.356,30 euroko zenbatekoaren arteko alde negatiboa hartuko da. 2018an, 9.631,40 euroko zenbatekoari 2017ko Kontsumoko Prezioen Indizea (KPIa) aplikatuz kalkulatuko da kenkaria. 2019an, 9.906,40 euroko zenbatekoari 2017ko eta 2018ko Kontsumoko Prezioen Indizea (KPIa) aplikatuz kalkulatuko da kenkaria. Hurrengo urteetan, aurreko urtekoari Kontsumoko Prezioen Indizea (KPIa) aplikatzearen emaitza izanen da zenbatekoa.

Errenta mugari dagokionez, erregulazioa A) letrakoa bera da, hau da, beharrezkoa izanen da subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, alargun-pentsioa eta dagokion kenkaria gehituta. Beste zehaztapen bat dago, alegia, aipatutako errentak muga horretatik gora baldin badaude, gehiegizko kopurua kenkariaren zenbatekoari kenduko zaiola, kenkaria baliogabetzeraino ere, kasua bada.

B) letran araututako erretiro-pentsioengatiko kenkariei aplikatu beharreko arau orokorrei dagokienez, xedatzen da, halaber, hiru kenkariak bateraezinak izanen direla errenta bermatuaren prestazioa jasotzearekin. A) letran xedatutakoaren kasuan ez bezala, kenkari hauen ordainketa ezin izanen da aurreratu. Azkenik, arau batzuk ezartzen dira kenkaria eta errenta muga kalkulatzeko kontuan hartu beharreko kopuruak urtero Kontsumoko Prezioen Indizeari (KPIa) jarraikiz eguneratzeko.

Kotizazio gabeko erretiro-pentsioengatiko kenkari fiskalari buruzko 68.bis artikuluan ere zenbait aldaketa egin dira. Jakina denez, kotizazio gabeko erretiro-pentsioa jasotzen duen subjektu pasiboak, aldi berean errenta bermatua jasotzeko baldintzak betetzen baditu, kenkari fiskala egiten ahalko du, zegokiokeen errenta bermatuaren urteko zenbatekoa izanen duena. Pertsona guztiek gizarteratzeko eta errenta bermatua jasotzeko eskubideaz baliatzea bermatzeko xedeaz, paragrafo berri bat gehitzen zaio artikulu horren 1. atalari, honakoa zehazteko: kenkaria Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen lehen xedapen gehigarriaren 2. ataleko bigarren paragrafoan aurreikusitakoari jarraikiz eginen da, hau da, kenkari fiskala egiteko eskubidea izanen da, soilik, familian prozedura arruntaren bidez errenta bermatua jaso dezakeen beste kiderik ez badago.

Beste alde batetik, foru legean berezitasun adierazgarri batzuk jasotzen dira irabazi-asmorik gabeko entitateek ordaindutako zenbatekoen gaineko atxikipen eta informazio betebeharrei dagokienez, betiere zenbateko horiek lan etekinak direnean eta kirol jarduerak sustatu edo egiteko eta kultur proiektuak eta jarduerak egiteko erabiltzen badira.

Horretarako, berrogeita hamahirugarren xedapen gehigarria gehitzen da, ezartzen duena jasotzaile bakoitzeko urteko zenbatekoa 3.600 eurokoa edo txikiagoa denean ez dela atxikipenik egin ez informazio ereduan jaso beharrik izanen. Salbuespen edo berezitasun horiek eransten dira zerga araua sinpleagoa eta betetzen errazagoa izan dadin; kontuan harturik, gainera, ordainsari txiki horiek joan-etorrietako gastuak eta materialaren erabilera konpentsatzeko izaten direla askotan.

Jasotzaile bakoitzeko zenbatekoak urtean 3.600 eurotik gorakoak direnean, ordea, tributu araubide orokorraren menpe egonen dira atxikipena egin eta informazioa eman beharrari dagokionez. Orobat zehazten da, atxikipen portzentajeen taularen arabera atxikipenik egin behar ez badute ere, ordaindutako etekin osoaren gaineko % 2ko atxikipena edo konturako sarrera eginen da beti.

Azkenik, zuzenketa tekniko batzuk egiteko xedeaz, Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen zenbait manu aldatzen dira, azken xedapenetako lehenean jasotzen den moduan.

Nafarroako Parlamentuaren Testu Bateginaren 157. artikuluan ezarritakoaren babesean, Foru Legearen izaera eta helburuak aintzat harturik, zuzenean tramitatu nahi da, Parlamentuaren Osoko Bilkuran irakurraldi bakarra eginez.

Artikulu bakarra. Pertsona Fisikoen Errentaren gaineko Zergari buruzko Foru Legearen Testu Bategina.

Ondorioak 2017ko urtarrilaren 1etik aurrera izateko, Pertsona Fisikoen Errentaren gaineko Zergari buruzko Foru Legearen Testu Bateginaren manu hauek (testu bategina ekainaren 2ko 4/2008 Legegintzako Foru Dekretuaren bidez onetsi zen) testu hau izanen dute:

Bat. 68. artikulua. Alargun-pentsioen eta kotizaziopeko erretiro-pentsioen ondoriozko kenkariak.

A) Alargun-pentsioengatiko kenkariak.

1. Gutxienekoetarainoko osagarriak jasotzeko eskubidea duten alargun-pentsioengatiko kenkaria.

Lehena. Kasuan kasuko kuota diferentziala finkatu ondoren, alargun-pentsioa jasotzen duen subjektu pasiboak, gutxienekoetarainoko osagarriak, urriaren 30eko 8/2015 Legegintzako Errege Dekretuak onetsi zuen Gizarte Segurantzaren Lege Orokorraren Testu Bateginaren 59. artikuluan aipatutakoak, jasotzeko eskubidea badu, kenkari bat aplikatzen ahalko du, kasuan kasuko pentsio motarentzat ezarritako urteko gutxieneko zenbatekoaren (aipatutako testu bateginaren 60. artikuluan arautzen den amatasuneko osagarria gehituta, kasua bada) eta 9.906,40 euroko zenbatekoaren arteko alde negatiboa adinakoa.

Bigarrena. Alargun-pentsioa beste pentsio batzuekin batera jasotzen den kasuan, kenkaria izanen da jasotako pentsioen zenbatekoen baturaren (amatasuneko osagarria barne, kasua bada) eta 9.906,40 euroko zenbatekoaren arteko alde negatiboa adinakoa.

Hirugarrena. Gai sozialen arloko eskumena duen departamentuari kenkari hori aurreratuta ordaintzeko eskatzen ahalko zaio. Kasu horretan ez da kenkaririk aplikatuko zergaren kuota diferentzialean.

Kenkaria egiteko prozedura erregelamendu bidez arautuko da, bai eta aurreraturik ordaintzea eskatu eta lortzeko prozedura ere. Erregelamendu horretan gutxieneko bat ezartzen ahalko da, kudeaketaren eragimena irizpidetzat hartuta, eta gutxieneko horretatik behera ez da kenkariaren ordainketa aurreraturik jasoko.

2. Gutxienekoetarainoko osagarriak jasotzeko eskubidea ez duten alargun-pentsioengatiko kenkaria.

Lehena. Kasuan kasuko kuota diferentziala finkatu ondoren, Gizarte Segurantzatik kotizaziopeko alargun-pentsioa jasotzen duen subjektu pasiboak, pentsio hori kasuan kasuko pentsio motarentzat finkatutako urteko gutxienekotik gorakoa eta 40 euroko zenbatekotik beherakoa bada, kenkari bat egiten ahalko du, jasotako pentsioaren zenbatekoaren (aipatutako testu bateginaren 60. artikuluan arautzen den amatasuneko osagarria barne, halakorik bada) eta 9.906,40 euroko zenbatekoaren arteko alde negatiboa adinakoa.

Bigarrena. Alargun-pentsioa beste pentsio batzuekin batera jasotzen den kasuan, kenkaria izanen da jasotako pentsioen zenbatekoen baturaren (amatasuneko osagarria barne, kasua bada) eta 9.906,40 euroko zenbatekoaren arteko alde negatiboa adinakoa.

Hirugarrena. Kenkari hori egiteko, beharrezkoa izanen da subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, alargun-pentsioa eta dagokion kenkaria gehituta.

Aipatutako errentak muga horretatik gora baldin badaude, gehiegizko kopurua kenkariaren zenbatekoari kenduko zaio, kenkaria baliogabetzeraino ere, kasua bada.

Subjektu pasiboa familia unitate bateko kide denean, kenkaria egiteko beharrezkoa izanen da familia unitate horretako kiderik bat ere beharturik ez egotea ondarearen gaineko zergaren aitorpena aurkeztera, eta, gainera, lehen paragrafoan ezarritako errenta muga 19.812,80 eurokoa izanen da, familia unitate osoa hartuta, eta kenkariari dagokiona kenduko zaio bigarren paragrafoan ezarritako moduan.

Aurreko paragrafoetan ezarritako errenta muga zehazterakoan, ez dira sartuko pobrezia energetikoa edo etxebizitzaren galera saihesteko laguntza publikoak, ahulezia ekonomiko handia edo bazterketa sozialaren arriskua duten etxeetan jasotzen direnak.

Laugarrena. 2. atal honetan araututako kenkaria ez da aurreraturik ordainduko.

Kenkari hori baliatzeko prozedura erregelamendu bidez ezarriko da.

3. Zahartzaroko eta baliaezintasuneko nahitaezko aseguruaren alargun-pentsioen ondoriozko kenkaria

Lehena. Kasuan kasuko kuota diferentziala finkatu ondoren, zahartzaroko eta baliaezintasuneko nahitaezko aseguruko (SOVI) alargun-pentsioa jasotzen duen subjektu pasiboak, kenkari bat egiten ahalko du, jasotako pentsioaren zenbatekoaren (aipatutako testu bateginaren 60. artikuluan arautzen den amatasuneko osagarria barne, kasua bada) eta 9.906,40 euroko zenbatekoaren arteko alde negatiboa adinakoa.

Bigarrena. Zahartzaroko eta baliaezintasuneko nahitaezko aseguruko (SOVI) alargun-pentsioa beste pentsio batzuekin batera jasotzen den kasuan, kenkaria izanen da jasotako pentsioen zenbatekoen baturaren (amatasuneko osagarria barne, kasua bada) eta 9.906,40 euroko zenbatekoaren arteko alde negatiboa adinakoa.

Hirugarrena. Kenkari hori egiteko, beharrezkoa izanen da subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, alargun-pentsioa eta dagokion kenkaria gehituta.

Aipatutako errentak muga horretatik gora baldin badaude, gehiegizko kopurua kenkariaren zenbatekoari kenduko zaio, kenkaria baliogabetzeraino ere, kasua bada.

Subjektu pasiboa familia unitate bateko kide denean, kenkaria egiteko beharrezkoa izanen da familia unitate horretako kiderik bat ere beharturik ez egotea ondarearen gaineko zergaren aitorpena aurkeztera, eta, gainera, lehen paragrafoan ezarritako errenta muga 19.812,80 eurokoa izanen da, familia unitate osoa hartuta, eta kenkariari dagokiona kenduko zaio bigarren paragrafoan ezarritako moduan.

Aurreko paragrafoetan ezarritako errenta muga zehazterakoan, ez dira sartuko pobrezia energetikoa edo etxebizitzaren galera saihesteko laguntza publikoak, ahulezia ekonomiko handia edo bazterketa sozialaren arriskua duten etxeetan jasotzen direnak.

Laugarrena. Gai sozialen arloko eskumena duen departamentuari kenkari hori aurreratuta ordaintzeko eskatzen ahalko zaio. Kasu horretan ez da kenkaririk aplikatuko zergaren kuota diferentzialean.

Kenkaria egiteko prozedura erregelamendu bidez arautuko da, bai eta aurreraturik ordaintzea eskatu eta lortzeko prozedura ere. Erregelamendu horretan gutxieneko bat ezartzen ahalko da, kudeaketaren eragimena irizpidetzat hartuta, eta gutxieneko horretatik behera ez da kenkariaren ordainketa aurreraturik jasoko.

4. A) letrako kenkariei aplikatu beharreko arau orokorrak.

Lehena. Letra honetan araututako kenkariak kalkulatzearen ondorioetarako, alargun-pentsioa edo beste edozein pentsio ez baldin bada jaso zergaldi osoan, zenbateko hori urtera eramanen da. Kasu horretan, zergaldian zehar alargun-pentsioa jasotzeko eskubidea dagoen egun kopuruaren arabera kalkulatuko da kenkaria.

Bigarrena. Letra honetan araututako kenkariak bateraezinak dira Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legean arautzen den errenta bermatuaren prestazioa jasotzearekin.

Nolanahi ere, errenta bermatuaren prestazioa zergaldi osoan jaso ez bada, kenkariak prestazioa jaso ez den egunen kopuruaren proportzioan kalkulatuko dira.

Hirugarrena. Diru kopuru horiek, 9.906,40, 17.022,60 eta 19.812,80 eurokoak, A) letra honetan aipatzen direnak, 2017an aplikatuko dira. Hurrengo urteetan, kopuruak aurreko urteko Kontsumoko Prezioen Indizeari (KPIa) jarraikiz eguneratuko dira.

B) Kotizaziopeko erretiro-pentsioengatiko kenkariak.

1. Gutxienekoetarainoko osagarriak jasotzeko eskubidea duten kotizaziopeko erretiro-pentsioengatiko kenkariak.

Lehena. Kasuan kasuko kuota diferentziala finkatu ondoren, Gizarte Segurantzatik kotizaziopeko erretiro-pentsioa jasotzen duen subjektu pasiboak, Gizarte Segurantzaren Lege Orokorraren Testu Bateginaren 59. artikuluan aipatutako gutxienekoetarainoko osagarriak jasotzeko eskubidea badu, kenkari bat aplikatzen ahalko du, kasuan kasuko pentsio motarentzat ezarritako urteko gutxieneko zenbatekoaren (aipatutako testu bateginaren 60. artikuluan arautzen den amatasuneko osagarria gehituta, kasua bada) eta 9.356,30 euroko zenbatekoaren arteko alde negatiboa adinakoa.

Bigarrena. Erretiro-pentsioa beste pentsio batzuekin batera jasotzen den kasuan, kenkaria izanen da jasotako pentsioen zenbatekoen baturaren (amatasuneko osagarria barne, kasua bada) eta 9.356,30 euroko zenbatekoaren arteko alde negatiboa adinakoa.

2. Gutxienekoetarainoko osagarriak jasotzeko eskubidea ez duten kotizaziopeko erretiro-pentsioengatiko kenkariak.

Lehena. Kasuan kasuko kuota diferentziala finkatu ondoren, Gizarte Segurantzatik kotizaziopeko alargun-pentsioa jasotzen duen subjektu pasiboak, pentsio hori kasuan kasuko pentsio motarentzat finkatutako gutxienekotik gorakoa eta 9.356,30 euroko zenbatekotik beherakoa bada, kenkari bat egiten ahalko du, jasotako pentsioaren zenbatekoaren (aipatutako testu bateginaren 60. artikuluan arautzen den amatasuneko osagarria barne, halakorik bada) eta 9.356,30 euroko zenbatekoaren arteko alde negatiboa adinakoa.

Bigarrena. Erretiro-pentsioa beste pentsio batzuekin batera jasotzen den kasuan, kenkaria izanen da jasotako pentsioen zenbatekoen baturaren (amatasuneko osagarria barne, kasua bada) eta 9.356,30 euroko zenbatekoaren arteko alde negatiboa adinakoa.

Hirugarrena. Kenkari hori egiteko, beharrezkoa izanen da subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, erretiro-pentsioa eta dagokion kenkaria gehituta.

Aipatutako errentak muga horretatik gora baldin badaude, gehiegizko kopurua kenkariaren zenbatekoari kenduko zaio, kenkaria baliogabetzeraino ere, kasua bada.

Subjektu pasiboa familia unitate bateko kide denean, kenkaria egiteko beharrezkoa izanen da familia unitate horretako kiderik bat ere beharturik ez egotea ondarearen gaineko zergaren aitorpena aurkeztera, eta, gainera, lehen paragrafoan ezarritako errenta muga 19.812,80 eurokoa izanen da, familia unitate osoa hartuta, eta kenkariari dagokiona kenduko zaio bigarren paragrafoan ezarritako moduan.

Aurreko paragrafoetan ezarritako errenta muga zehazterakoan, ez dira sartuko pobrezia energetikoa edo etxebizitzaren galera saihesteko laguntza publikoak, ahulezia ekonomiko handia edo bazterketa sozialaren arriskua duten etxeetan jasotzen direnak.

3. Zahartzaroko eta baliaezintasuneko nahitaezko aseguruaren (SOVI) zahartzaroko pentsioen ondoriozko kenkariak:

Lehena. Kasuan kasuko kuota diferentziala finkatu ondoren, zahartzaroko eta baliaezintasuneko nahitaezko aseguruko (SOVI) zahartzaroko pentsioa jasotzen duen subjektu pasiboak, kenkari bat egiten ahalko du, jasotako pentsioaren zenbatekoaren (aipatutako testu bateginaren 60. artikuluan arautzen den amatasuneko osagarria barne, kasua bada) eta 9.356,30 euroko zenbatekoaren arteko alde negatiboa adinakoa.

Bigarrena. Zahartzaroko eta baliaezintasuneko nahitaezko aseguruko (SOVI) zahartzaroko pentsioa beste pentsio batzuekin batera jasotzen den kasuan, kenkariaren zenbatekoa izanen da jasotako pentsioen zenbatekoen baturaren (amatasuneko osagarria barne, kasua bada) eta 9.356,30 euroko zenbatekoaren arteko alde negatiboa adinakoa.

Hirugarrena. Kenkari hori egiteko, beharrezkoa izanen da subjektu pasiboa beharturik ez egotea ondarearen gaineko zergaren aitorpena aurkeztera, eta, horrekin batera, zergaldian, guztira, 17.022,60 eurotik gorako zenbatekoa egiten duten beste errentarik jaso ez izana, salbuetsiak barne, alargun-pentsioa eta dagokion kenkaria gehituta.

Aipatutako errentak muga horretatik gora baldin badaude, gehiegizko kopurua kenkariaren zenbatekoari kenduko zaio, kenkaria baliogabetzeraino ere, kasua bada.

Subjektu pasiboa familia unitate bateko kide denean, kenkaria egiteko beharrezkoa izanen da familia unitate horretako kiderik bat ere beharturik ez egotea ondarearen gaineko zergaren aitorpena aurkeztera, eta, gainera, lehen paragrafoan ezarritako errenta muga 19.812,80 eurokoa izanen da, familia unitate osoa hartuta, eta kenkariari dagokiona kenduko zaio bigarren paragrafoan ezarritako moduan.

Aurreko paragrafoetan ezarritako errenta muga zehazterakoan, ez dira sartuko pobrezia energetikoa edo etxebizitzaren galera saihesteko laguntza publikoak, ahulezia ekonomiko handia edo bazterketa sozialaren arriskua duten etxeetan jasotzen direnak.

4. B) letrako kenkariei aplikatu beharreko arau orokorrak.

Lehena. Letra honetan araututako kenkariak kalkulatzearen ondorioetarako, erretiro-pentsioa edo beste edozein pentsio ez baldin bada jaso zergaldi osoan, zenbateko hori urtera eramanen da. Kasu horretan, zergaldian zehar erretiro-pentsioa jasotzeko eskubidea dagoen egun kopuruaren proportzioan kalkulatuko da kenkaria.

Bigarrena. Letra honetan araututako kenkariak bateraezinak dira Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legean arautzen den errenta bermatuaren prestazioa jasotzearekin.

Nolanahi ere, errenta bermatuaren prestazioa zergaldi osoan jaso ez bada, kenkariak prestazioa jaso ez den egunen kopuruaren proportzioan kalkulatuko dira.

Hirugarrena. Letra honetan araututako kenkariak ez dira aurreraturik ordainduko.

Kenkari hori baliatzeko prozedura erregelamendu bidez ezarriko da.

Laugarrena. a) Kenkaria kalkulatzerakoan kontuan hartu beharreko zenbatekoak:

9.356,30 euroko zenbatekoa, letra honen aurreko ataletan aipatzen dena, 2017an aplikatuko da.

2018an, 9.631,40 euroko zenbatekoari 2017ko Kontsumoko Prezioen Indizea (KPIa) aplikatuz kalkulatuko da kenkaria.

2019an, 9.906,40 euroko zenbatekoari 2017ko eta 2018ko Kontsumoko Prezioen Indizea (KPIa) aplikatuz kalkulatuko da kenkaria.

Hurrengo urteetan, aurreko urtekoari Kontsumoko Prezioen Indizea (KPIa) aplikatzearen emaitza izanen da zenbatekoa.

b) Errenta muga kalkulatzerakoan kontuan hartu beharreko zenbatekoak:

17.022,60 euroko eta 19.812,80 euroko zenbatekoak, 2.Hirugarrena eta 3.Hirugarrena ataletan aipatzen direnak, 2017an aplikatuko dira. Hurrengo urteetan, kopuruak aurreko urteko Kontsumoko Prezioen Indizeari (KPIa) jarraikiz eguneratuko dira.

Bi. 68. bis artikulua. Kotizazio gabeko erretiro-pentsioengatiko kenkaria.

1. Dagokion kuota diferentziala finkatu ondoren, kotizazio gabeko erretiro-pentsioa (Gizarte Segurantzari buruzko Lege Orokorraren Testu Bateginaren 369. artikulutik 372. artikulura bitartekoetan arautua) jasotzen duen subjektu pasiboak, Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen 5. artikuluan errenta bermatua jasotzeko ezarritako baldintzak betetzen baditu, zegokiokeen errenta bermatuaren urteko zenbatekoa adinako kenkaria egiten ahalko du.

Kenkaria Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen lehen xedapen gehigarriaren 2. ataleko bigarren paragrafoan aurreikusitakoari jarraikiz eginen da.

2. Gai sozialen arloko eskumena duen departamentuari kenkari hori aurreratuta ordaintzeko eskatzen ahalko zaio. Kasu horretan ez da kenkaririk aplikatuko zergaren kuota diferentzialean.

Kenkaria egiteko prozedura erregelamendu bidez arautuko da, bai eta aurreraturik ordaintzea eskatu eta lortzeko prozedura ere.

Hiru. Berrogeita hamahirugarren xedapen gehigarria gehitzea.

Berrogeita hamahirugarren xedapen gehigarria. Kirol eta kultura zerbitzuekin lotutako jarduerak: atxikipena egiteko eta informazioa emateko betebeharrei buruzko berezitasunak.

1. Aplikazio eremua.

a) Kirol jarduerak sustatu eta egitea xede duten irabazi-asmorik gabeko entitateek ordaindutako zenbatekoak, lan etekinen izaera dutenak, jasotzaileak kirolariak edo entrenatzaileak badira, edo osasun eta arbitraje zerbitzuak edo antzekoak ematen badituzte, betiere ematen dituzten zerbitzuek lotura baldin badute kirola egitearekin.

b) Kultur proiektuak eta jarduerak sustatu eta egitea xede duten irabazi-asmorik gabeko entitateek ordaindutako zenbatekoak, lan etekinen izaera dutenak, jasotzaileak baldin badira proiektu eta jarduera horiekin lotura duten zerbitzuak ematen dituztenak, esate baterako, ondare historiko eta kulturalarekin lotutako zerbitzuak, museoak, kulturguneak eta liburutegiak, bai eta folklorea, antzerkia, arte eszenikoak eta ikus-entzunezkoak ere.

2. Entitate ordaintzaileak dituen atxikipen eta informazio betebeharrei dagozkien berezitasunak.

a) 3.600 euroko zenbatekoak edo txikiagoak, urteko eta jasotzaile bakoitzeko:

Ez da atxikipenik egin beharko, ez eta dagokion eredu informatiboan sartu beharko ere.

b) 3.600 eurotik gorako zenbatekoak urteko eta jasotzaileko: ordaindutako zenbateko osoa tributu araubide orokorraren menpe egonen da atxikipena egiteko eta kasuko eredu informatiboan informazio emateko betebeharrei dagokienez.

Nolanahi ere, atxikipen portzentajeen taularen arabera atxikipenik egin behar ez badute ere, ordaindutako etekin osoaren gaineko 100eko 2ko atxikipena edo konturako sarrera eginen da beti.

Egin beharreko atxikipena ordaindutako etekin osoaren gainean eginen da. 3.600 euroko zenbatekora iritsi arte inolako atxikipenik egin ez bada, erregularizatu egin beharko da, urte amaieran atxikitako zenbatekoa ordaindutako zenbateko osoari 100eko 2 aplikatzearen emaitza izan dadin.

3. Jasotzaileak pertsona fisikoen errentaren gaineko zergaren aitorpena aurkezteko betebeharra.

Subjektu pasibo jasotzaileek zerga honetan aitorpena aurkezteko betebeharrari dagokionez, pertsona fisikoen errentaren gaineko zergaren araudi orokorrean xedatutakoa aplikatuko da.

Azken xedapenetako lehena. Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen aldaketa.

Foru lege honek indarra hartzen duenetik aurrerako ondorioekin, Gizarteratzeko eta Errenta Bermaturako Eskubideak arautzen dituen azaroaren 11ko 15/2016 Foru Legearen ondoko aginduek eduki hau izanen dute:

Bat. 5 artikuluko b) letra:

“b) Nafarroako Foru Komunitatean bizitzea, gutxienez eskaera aurkezten den data baino bi urte lehenagotik edo urte bat, familia unitatean adingabeak edo menpekotasuna duten pertsonak (% 65eko desgaitasuna edo handiagoa dutenak) daudenean.”

Bi. 6. artikuluko 3. apartatu:

“3. Oro har, familia-unitatea izanen da errenta bermatuaren jasotzailea eta prestazio bakarra egokituko zaio. Salbuespen gisa, bi errenta bermatu jasotzen ahalko dira familia unitate berean familia-nukleo bat baino gehiago daudenean, eta haietako batean adingabeak edo menpekotasuna duten pertsonak (%65eko desgaitasuna edo handiagoa dutenak).”

Hiru. 10 artikuluko e) letra:

“e) Pentsioak edo antzeko prestazioak, eskatzailearen familia/nukleokoak ez diren familia unitateko kideenak, edo eskatzailearen ardurapeko seme-alabenak, kide bakarreko unitate jasotzaile batentzako hileko errenta bermatuaren % 45 adinako zenbatekoa, gehienez ere.”

Lau. 12. artikulua:

“12. artikulua. Familia unitatearen ondare ez konputagarria.

Ondoko kontzeptuak aurreko artikuluko ondarearen konpututik salbuetsiko dira:

a) Ohiko etxebizitza, altzariak, etxeko gauzak eta garraiorako ohiko ibilgailua, gehienez ere hirurehun mila euro.

b) Lanbide edo enpresa jarduera betetzeko beharrezkoak diren tresnatzat hartzen diren ondasunak, erregelamenduz ezartzen den mugarekin.”

Bost. 13. artikuluko 2. apartatu:

“2. Ondasun higigarri guztien balioa kide bakarreko familia unitate bati urtean dagokion errenta bermatuaren zenbatekoaren %65 adinakoa edo txikiagoa denean.”

Sei. 31. artikulua:

“31. artikulua. Zehapenen mailaketa eta murrizketa.

1. Zehapenak honakoa kontuan hartuta mailakatuko dira:

a) Arau-hauslearen asmoa.

b) Arau-hauslearen ulertzeko egiazko gaitasuna.

c) Bidegabeki jasotako diru kopurua.

d) Nafarroako Administrazio Publikoek aldez aurretik egindako errekerimenduak bete ez izana.

e) Familiaren egoera familiarra, bereziki egoera ekonomikoari dagokionez.

f) Urtebeteko epean, kalifikatutako arau-haustea egin zenetik, izaera bereko edo antzeko beste arau-hauste bat edo batzuk egin izana, ebazpen administratibo bidez irmo deklaratutakoak.

g) Zehapen prozedurari hasiera ematea eragin zuten kalteak zuzendu izana, baldin eta prozedura amaitu aurretik egina bada.

2. Zehapenak murriztu eginen dira erantzukizuna onartzen denean eta borondatezko ordainketa egiten denean, administrazio prozedura erkidearen araudian aurreikusitakoarekin bat.”

Zazpi. 33. artikulua:

“33. artikulua. Zehatzeko ahalmena.

Foru Komunitateko Administrazioak zehapenak ezartzeko foru lege honetan tipifikatutako arau-hausteengatik, administrazio prozedura erkidearen araudian aurreikusitako zehapen prozedura aplikatuko da.

Zehapen prozedura arruntean ustez arau-hausleak direnen eskubideak babesteko aurreikusten diren bermeez gain, haien zehapen espedientea egiaztapen batzorde batek ikustea eska dezakete, berak baimendutako pertsonarekin lagunduta emanen zaion entzunaldiaren ondotik, alegazioak modu objektiboan eta diziplina anitzekoan baloratzeko; batzorde horren osaketa eta funtzionamendua erregelamenduz ezarriko dira. Batzorde horrek esku hartzen ahalko du, prozedura bera erabiliz, kautelazko etetearen kasuetan aurkezten diren alegazioak egiaztatu behar direnean.”

Zortzi. Bigarren paragrafoa gehitzen zaio lehen xedapen gehigarriaren 2. apartatuari:

“Kenkaria egiteko eskubideaz baliatzen ahalko da pentsiodunaren familia unitatean errenta bermatua prozedura arruntaren bidez jaso dezakeen beste kiderik ez dagoenean”.

Bederatzi. Bosgarren xedapen gehigarria gehitzen da:

Bosgarren xedapen gehigarria. III. kapituluko 2. ataleko prozedura.

“III. kapituluko 2. atalean aurreikusitako prozedura bide elektronikoak erabiliz gauzatuko da administrazio prozedura erkidearen araudian aurreikusitako moduan”.

Hamar. Bigarren xedapen iragankorraren 1. apartatu:

“1. 14. artikuluaren 1. eta 2. apartatuak erregelamenduz garatzen ez diren bitartean, errenta bermatuaren jasotzaileek norbere konturako edo besteren konturako enplegua lortzen badute, edo lehendik zuten jarduera ekonomikoa handitzen badute, lortutako diru-sarrera berriak ez zaizkie kontatuko enplegua hogeita hamar egun baino gutxiagotarako baldin bada; bestela, izaera progresiboaz kontatuko da pertsona bakar baten errenta bermatuaren erdia edo gehiago egiten duten diru-sarreren zatia, eta errenta bermatua honela kalkulatuko da:

A: 0,50eko faktore zuzentzailea, 7. artikuluan adierazitako gehikuntzen gainekoa, beraz, A-ren balioak hauek dira:

Kide bakar batentzat: 1,50.

2 kiderentzat: 1,85.

3 kiderentzat: 2,10.

4 kiderentzat: 2,25.

5 kiderentzat: 2,40.

6 kiderentzat eta gehiagorentzat: 2,50.

B: 10eko balioa duen salbuespenaren progresibitate parametroa, urtero eguneratzen ahalko dena RG1-en zenbatekoen eguneraketarekin.

RG1: kide bakar baten errenta bermatuaren balioa.

Enplegurako pizgarri horiek gehienez ere urtebetez aplikatzen ahalko dira.”

Azken xedapenetako bigarrena. Arauak emateko ahalmena.

Nafarroako Gobernuak foru lege hau garatu eta aplikatzeko behar diren xedapen guztiak emanen ditu.

Azken xedapenetako hirugarrena. Indarra hartzea

Foru lege honek Nafarroako Aldizkari Ofizialean argitaratu eta biharamunean hartuko du indarra, legean berean aurreikusitako eraginekin.

